Vil ta bompenger etter at veien er nedbetalt

Nå skal bilistene betale for et nytt tunnelløp - før de kan ta det i bruk. Og i stedet for én bomstasjon blir det to.

Oslofjordtunellen Bilder fra innsiden av tunellløpet. STEIN J BJØRGE

30. mars 2012

Etter at kong Harald åpnet Oslofjordtunnelen i juni 2000, har bilistene betalt 1,247 milliarder kroner for å kunne kjøre gjennom Oslofjordtunnelen.

Neste år er den nedbetalt. Men blir det da gratis å kjøre gjennom tunnelen, slik det normalt blir når en veistrekning er nedbetalt?

Ikke ifølge planen til Vegdirektoratet.

De ønsker at dagens bomstasjon skal stå, og at pengene som samles inn, skal gå til bygging av et nytt tunnelløp. I tillegg skal det settes opp en bomstasjon til, på vestsiden av Oslofjorden, for å finansiere en ny veistrekning mellom tunnelåpningene på vestsiden og E18.

Les også Stortinget krever at veien bygges

Bilistene må altså betale på to steder.

Må ha lokal støtte

Som alle andre bompengeprosjekter forutsetter begge prosjekter lokal politisk støtte.

Leder i hovedutvalget for samferdselssektoren i Buskerud fylkeskommune, Trond Johansen (KrF), sier det er veldig viktig at ny vei helt frem til E18 får plass i neste Nasjonal transportplan.

— Hvis vi ikke ser den helheten, så tror jeg det blir stor motstand mot de to bompengeprosjektene, sier Johansen.

Forslaget er nå på høring.

Regjeringens egne retningslinjer for bompenger i Norge sier at det skal være sammenheng mellom betaling og nytte. "Det legges til grunn at de som betaler bompenger, skal ha nytte av det aktuelle veiprosjektet det innkreves penger til", heter det i Regjeringens transportplan.

Les også Krever bompenger før de vet om veien blir bygget

I praksis betyr det at veien skal bygges før bilistene betaler. Man skal kort og godt ikke betale for en vare man ikke får.

«Regjeringen vil med utgangspunkt i et rimelighetshensyn legge til grunn at det som hovedregel skal være etterskuddsinnkreving i bompengeprosjekter», skriver Regjeringen i sine retningslinjer.

Sparer rentekostnader

Men denne gangen blir det bokstavelig talt rimeligere å la den hovedregelen vike, mener Vegdirektoratet.

— Det er det en fordel å drive kontinuerlig innkreving for da vil vi spare rentekostnader i anleggsperioden, og nedbetalingstiden blir kortere, sier direktør Lars Aksnes.

- Er det et problem å forklare bilistene at de skal fortsette å betale bompenger etter at veien er betalt?

— Ja, det er noen utfordringer med dette. Dette er litt tillemping for å prøve å redusere kostnadene når vi tross alt skal fortsette med bompenger der. Alternativet var jo å stanse bompengene i anleggsperioden, og så innføre det igjen når løp nummer to var klart. Men hvis det blir gratis, så vil trafikken øke. Og det ønsker vi ikke før vi har bygget løp nummer to.

Les også Opptil fem nye bomstasjoner med betaling inn og ut av Oslo

— Bilistene betaler for en vare de ikke får?

— Hvis du kjører der bare én gang, og ikke skal kjøre der mer, så gjør du det. Men de aller fleste trafikantene kjører der ofte og vil dermed måtte betale en totalregning som er mindre ettersom totalkostnadene blir redusert, sier Aksnes.